GUNKUL จับมือพันธมิตรลุยโซลาร์ฟาร์มมาเลเซีย 36.56MW วางแผน COD ในปี 63
GUNKUL จับมือ "Kenyir Solar Park Sdn Bhd" ลุยโซลาร์ฟาร์มในมาเลเซีย 36.56MW มูลค่า 1.35 พันลบ. คาดรายได้ปี 61 โตไม่ต่ำกว่า 20%
22 ก.พ. 2561

นายสมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่าที่ประชุมคณะกรรมการบริษัท ครั้งที่ 1/2561  มีมติอนุมัติให้ร่วมทุนกับบริษัท  Kenyir Solar Park Sdn Bhd จัดตั้ง บริษัท  Kenyir Gunkul Solar Sdn Bhd  เพื่อร่วมดำเนินธุรกิจโครงการโรงไฟฟ้าพลังงานแสงอาทิตย์ ที่กัวลาปากา รัฐตรังกานู ประเทศมาเลเซีย ขนาด 29.99 เมกะวัตต์ (MW) กำลังผลิตติดตั้ง 36.56 เมกะวัตต์ มูลค่าต้นทุนรวมของโครงการอยู่ที่ 1,350 ล้านบาท โดยจำหน่ายไฟฟ้าให้กับ Tenaga Nasional Berhad  (TNB)
สำหรับโครงการดังกล่าวมีสัญญาซื้อขายไฟฟ้า (PPA) เป็นระยะเวลา 21 ปี กำหนดจ่ายไฟฟ้าเชิงพาณิชย์ (COD) ก่อนวันที่ 31 ธันวาคม 2563 โดย GUNKUL ถือสัดส่วนมูลค่าการลงทุนเพื่อรับผลตอบแทนในรูปปันผลร้อยละ 70 และบริษัท  Kenyir Solar Park Sdn Bhd ถือสัดส่วนมูลค่าการลงทุนเพื่อรับผลตอบแทนร้อยละ 30 ส่วนบริษัทผู้ได้รับ PPA คือ Kenyir Gunkul Solar Sdn Bhd ขณะที่โครงสร้างการถือหุ้นทุกประเภท Kenyir ถือในสัดส่วนร้อยละ 51 ส่วน GUNKUL ถือในสัดส่วนร้อยละ 49
“Kenyir Solar Park Sdn Bhd ถือเป็นพันธมิตรทางธุรกิจที่สำคัญ และถือเป็นการร่วมลงทุนครั้งสำคัญของทั้ง 2 บริษัท ที่จะสร้างการเติบโตอย่างมีศักยภาพในอนาคตร่วมกัน  ถือเป็นนิมิตหมายที่ดีที่จะผลักดันให้ธุรกิจพลังงานทดแทนได้รับความสนใจมากยิ่งขึ้น  ซึ่งตอกย้ำให้บริษัทมีความเป็นผู้นำในการให้บริการอย่างครบวงจรด้านโรงไฟฟ้ายิ่งขึ้น” นายสมบูรณ์ กล่าว
สำหรับรายได้ในปีนี้คาดว่าจะเพิ่มขึ้นไม่ต่ำกว่า 20% เพราะทยอยรับรู้รายได้จากโครงการโรงไฟฟ้าพลังงานลมและพลังงานแสงอาทิตย์โดยไตรมาส 1/61 เตรียม COD อีก 60 เมกะวัตต์ และคาดว่าทั้งปีจะ COD อีกประมาณ 200 เมกะวัตต์ ซึ่งบริษัทยังมีแผนเข้าประมูลงานใหม่ๆ เพิ่มอย่างต่อเนื่อง ซึ่งปัจจุบันมีงานในมือ (Backlog) อยู่ประมาณ 1,500 ล้านบาท
“บริษัทเชื่อว่าปีนี้จะเป็นอีกปีที่ดีของกลุ่ม  GUNKUL ที่รายได้และกำไรจะเติบโตอย่างมี เสถียรภาพมากยิ่งขึ้น”นายสมบูรณ์ กล่าว